Asetuksessa korostetaan sitä, että EU on sitoutunut kidutuksen ja kuolemanrangaistuksen poistamiseen. Siinä kielletään sellaisten tavaroiden vienti ja tuonti, jotka on erityisesti suunniteltu käytettäviksi kuolemanrangaistuksen täytäntöönpanoa varten tai kidutukseen tai muuhun julmaan, epäinhimilliseen tai halventavaan kohteluun tai rankaisemiseen. Asetuksessa myös edellytetään vientiluvan hankkimista etukäteen EU:n jäsenvaltioiden toimivaltaisilta viranomaisilta, jos on tarkoitus viedä maasta tavaroita, joita voidaan käyttää kidutukseen tai muuhun julmaan, epäinhimilliseen tai halventavaan kohteluun tai rankaisemiseen.

Koordinointiryhmä kokoontui raportointikaudella kahdesti: 12. heinäkuuta 2017 ja 28. kesäkuuta 2018. Kokouksissa vaihdettiin tietoja useista asetuksen täytäntöönpanoon liittyvistä ajankohtaisista kysymyksistä.

3.1.Epäämispäätöksiä ja kiellettyjä viejiä koskevat ilmoitukset

Koordinointiryhmässä vaihdettiin teknisiä tietoja niistä välineistä, joita on käytettävissä kaksikäyttötuotteita koskevassa sähköisessä järjestelmässä (DUeS). Tämä komission luoma suojattu ja koodattu järjestelmä on tarkoitettu eräiden tietojen vaihtamiseen toimivaltaisten viranomaisten välillä. Asetuksen 23 artiklan 5 kohdan mukaan EU:n jäsenvaltioiden toimivaltaisten viranomaisten on käytettävä DUeS-järjestelmää tietojen toimittamiseksi tapauksissa, joissa vientilupapyyntö on hylätty (ns. epäämispäätökset).

Jotta DUeS-järjestelmä vastaisi Euroopan parlamentin ja neuvoston asetusta (EU) 2016/2134, siinä otettiin käyttöön uusia ilmoitusvälineitä. Näiden välineiden avulla toimivaltaiset viranomaiset voivat ilmoittaa tiedot

I)viejistä, joita on kielletty käyttämästä unionin yleistä vientilupaa (20 artiklan 1 kohta),

II)teknisestä avusta, jota varten ei ole myönnetty lupaa (15 artiklan 1 kohdan a alakohta ja 19 artiklan 1 kohdan alakohta), ja

III)välityspalveluista, joita varten ei ole myönnetty lupaa (15 artiklan 1 kohdan b alakohta ja 19 artiklan 1 kohdan b alakohta).

3.2.Asetuksen 15 ja 19 artiklan mukainen teknistä apua ja välityspalveluja koskeva ennakkolupavaatimus

Koordinointiryhmän jäseniä pyydettiin esittämään mahdolliset ohjeet, joita ne ovat laatineet asetuksen 15 ja 19 artiklassa vahvistettuja teknisen avun muotoja ja välityspalveluja koskevan ennakkolupavaatimuksen saamiseksi. Tällaiset ohjeet kattavat muun muassa eräiden termien, kuten ’välittäjä’ ja ’teknisen avun toimittaja’, määritelmät.

3.3.Asetuksen 8 ja 9 artiklan mukaisten messuja ja mainontaa koskevien kieltojen täytäntöönpano

Koordinointiryhmässä vaihdettiin teknisiä tietoja asetuksen 8 ja 9 artiklassa vahvistetuista kielloista, joista edellinen koskee messuja ja jälkimmäinen mainontaa. Nämä kiellot otettiin asetukseen vuonna 2016 tehdyllä muutoksella, ja ne tulivat voimaan 16. joulukuuta 2016. Tietojenvaihdossa käsiteltiin erityisesti asiaan liittyville viranomaisille mahdollisesti annettavia ohjeita sekä täytäntöönpanokeinoja. Koordinointiryhmässä todettiin, että joidenkin eurooppalaisten toimittajien verkkosivuilla oli havaittu asetuksessa tarkoitettujen tavaroiden mainontaa. Tämä voi viitata siihen, että asetuksessa säädetyn kiellon soveltamisala ei ole riittävä.

3.4.Kidutusvälineiden kaupan vastainen allianssi